**Aprob,**

**Ministru**

**Ioan Marcel BOLOȘ**

**Avizat,**

**Secretar de stat**

**Carmen MORARU**

**NOTĂ COMUNĂ**

privind

**Actualizarea condițiilor de finanțare din Ghidul Solicitantului (GS)**

**aferent Obiectivului Specific (OS) 7.1**

*Creşterea eficienţei energetice în sistemele centralizate de transport şi distribuţie a energiei termice în oraşele selectate* din cadrul Programului Operațional Infrastructură Mare (POIM) 2014 - 2020

Având în vedere Nota MFE/AMPOIM nr. ... / .......2020 privind procesul de evaluare și selecție a cererilor de finanțare prin care unități administrativ teritoriale depun cereri de finanțare pentru continuarea investițiilor începute în perioada 2007-2013 prin POS Mediu 2007-2013, în vederea asigurării sustenabilității investițiilor inițiale orientate spre îmbunătățirea calității aerului luând în considerare evoluțiile în domeniul eficienței energetice la nivelul centrelor urbane, Serviciul Programare și Pregătire Proiecte împreună cu Serviciul Evaluare și Contractare Proiecte, din cadrul Direcției Generale Programe Europene Infrastructură Mare, propun spre aprobare actualizarea condițiilor de finanțare din GS aferent OS 7.1 (**POIM/42/7/1/Creșterea eficientei energetice în sistemele centralizate de transport si distributie a energiei termice în orașele selectate**) după cum urmează:

1. Secțiunea 1.9 *Ajutor de stat* se actualizează după cum urmează*:*

Finanțarea în cadrul OS 7.1 se acordă doar pentru partea de rețele termice din cadrul sistemelor de termoficare și răcire centralizată eficiente din punct de vedere energetic.

A. Finanțarea de investiții în rețele termice în cadrul Obiectivului specific 7.1 nu intră sub incidența controlului ajutoarelor de stat dacă se respectă condițiile prevăzute în secțiunea 4.3.3 Ajutor pentru încălzire centralizată din Comunicarea Comisiei Europene privind Planul de investiții din cadrul Pactului ecologic european, după cum urmează:

* sprijinul este limitat la rețelele centralizate de distribuție a agentului termic;
* distribuția agentului termic este separată de generarea agentului termic (două entități distincte);
* este permis accesul la rețea al terților;
* tarifele sunt reglementate.

Solicitantul va completa în acest sens **Anexa I** la prezenta notă - Conformitatea cu prevederile de la pct. 4.3.3 Ajutor pentru încălzire centralizată din Comunicarea Comisiei Europene privind Planul de investiții din cadrul Pactului ecologic european.

B. În cazul în care condițiile de la punctul A de mai sus nu sunt îndeplinite cumulativ, finanțarea proiectelor de investiții în rețele de termoficare din cadrul Obiectivului specific 7.1 se supune regulilor privind ajutorul de stat și se acordă în baza Schemei de ajutor de stat privind sprijinirea investițiilor în dezvoltarea infrastructurii de termoficare-componenta distribuție, aprobată prin OMFE nr. 859/21.07.2020, instituită în conformitate cu prevederile Regulamentului (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (Regulamentul de exceptare a notificării ajutorului de stat), Articolul 46-Ajutoarele pentru investiții în favoarea sistemelor de termoficare și răcire centralizată eficiente din punct de vedere energetic.

Ajutoarele pentru investiții în rețele de termoficare centralizată eficiente din punct de vedere energetic sunt compatibile cu piața internă în sensul articolului 107 alineatul (3) din tratat și sunt exceptate de la obligația de notificare prevăzută la articolul 108 alineatul (3) din tratat, cu condiția să fie îndeplinite cerințele prevăzute la capitolul I și articolul 46 din Regulamentul de exceptare a notificării ajutorului de stat.

În acordarea de ajutor de stat în cadrul Obiectivului specific 7.1 se va ține cont de respectarea următoarele condiții:

1. Efectul stimulativ şi principiul demarării lucrărilor

În conformitate cu Art. 2, alin (23) şi Art. 6. alin (1) şi (2) din Regulamentul de exceptare a notificării ajutorului de stat, ajutoarele de stat vor fi acordate doar în cazul în care acestea au efect stimulativ şi respectă principiul demarării lucrărilor.

Solicitanții de finanțare în cadrul OS 7.1 vor avea în vedere justificarea efectului stimulativ al finanţării solicitate şi respectarea principiului privind demararea lucrărilor în cazul proiectului propus spre finanțare, conform celor precizate mai jos:

* Activitățile proiectului nu vor fi începute înainte de data comunicării de către furnizorul de ajutor de stat a rezultatului verificării administrative și a eligibilității proiectului, cu excepția activităților care nu sunt considerate drept demarare a lucrărilor. În caz contrar, proiectul propus la finanțare nu va mai fi eligibil pentru ajutor de stat.
* „Demararea lucrărilor” înseamnă fie demararea lucrărilor de construcții în cadrul investiției, fie primul angajament cu caracter juridic obligatoriu de comandă pentru echipamente sau oricare alt angajament prin care investiția devine ireversibilă, în funcție de care are loc primul. Cumpărarea de terenuri şi lucrările pregătitoare, cum ar fi obținerea avizelor şi realizarea studiilor de fezabilitate, nu sunt considerate drept demarare a lucrărilor. În cazul preluărilor de întreprinderi, „demararea lucrărilor” corespunde datei dobândirii activelor direct legate de unitatea preluată. În cadrul OS 7.1, demararea lucrărilor la proiectul sau la activitatea respectivă se poate realiza din momentul declarării eligibilității proiectului depus în MySMIS (data comunicării rezultatului verificării administrative și a eligibilității proiectului), cu excepția activităţilor pregătitoare, menţionate mai sus, care nu sunt considerate drept demarare a proiectului.

1. Pragul de notificare

În conformitate cu art. 4, alin (1), lit. w și alin (2) din Regulamentul de exceptare a notificării ajutorului de stat valoarea ajutorului nu va depăși pragul de 20 milioane euro pe întreprindere, pe proiect de investiții. Pragul stabilit de 20 milioane euro pe întreprindere, pe proiect de investiții nu trebuie să fie eludat prin divizarea artificială a proiectelor, cu caracteristici, obiective sau beneficiari similari care beneficiază de ajutoare de stat.

1. Cumulul

Pentru același beneficiar şi aceleași cheltuieli eligibile, ajutorul investițional acordat prin prezenta schemă nu se poate cumula cu niciun alt ajutor de stat acordat, inclusiv de minimis

1. Eficiența sistemului de termoficare

Ajutorul de stat se acordă doar dacă sistemul de termoficare propus spre finanțare îndeplinește criteriile definiției sistemului eficient de termoficare centralizată, astfel cum sunt prevăzute la art. 2, alineatele (41) și (42) din Directiva 2012/27/UE (definiția include instalațiile de termoficare/răcire și rețeaua (inclusiv echipamentele conexe) necesare pentru a distribui agentul de termoficare/răcire de la unitățile de producție la sediul clientului).

Ajutorul de stat pentru investiții în rețele termice care nu fac parte dintr-un sistem de termoficare eficient din punct de vedere energetic la momentul depunerii cererii de finanțare se acordă doar cu condiția ca investițiile de eficientizare să fie demarate în maximum 3 ani de la finalizarea proiectului de reabilitare a rețelei de termoficare realizat în cadrul OS 7.1.

1. Costuri eligibile

În conformitate cu art. 46, alin (5), din Regulamentul de exceptare a notificării ajutorului de stat, costurile eligibile pentru rețeaua termică sunt costurile de investiții.

1. Valoarea ajutorului

În conformitate cu art. 46, alin 6 din Regulamentul de exceptare a notificării ajutorului de stat valoarea ajutorului cu rețeaua termică nu trebuie să depășească diferența dintre costurile eligibile și profitul din exploatare. Profitul din exploatare se deduce din costurile eligibile ex ante prin analiza financiară a proiectului.

„Profit din exploatare” înseamnă diferența dintre veniturile actualizate și valoarea actualizată a costurilor de exploatare pe durata de viață economică a investiției, în cazul în care această diferență este pozitivă. Costurile de exploatare includ costuri precum costurile cu personalul, materialele, serviciile contractate, comunicațiile, energia, întreținerea, chiria, administrarea, dar exclud costurile de amortizare și costurile de finanțare în cazul în care acestea au fost acoperite de ajutoare pentru investiții. Actualizarea veniturilor și a costurilor de exploatare cu ajutorul unei rate de actualizare corespunzătoare permite realizarea unui profit rezonabil.

Solicitantul va completa în acest sens Declarația privind conformitatea cu regulile ajutorului de stat (**Anexa II**) şi **Anexa III** privind Conformitatea cu prevederile din Regulamentul 651/2014 privind ajutorul de stat exceptat de la notificare.

După acordarea ajutorului de stat prin semnarea contractului de finanțare, furnizorul ajutorului de stat va asigura respectarea prevederilor din regulamentul prevăzut mai sus, referitoare la publicare și informare [art. 9 alin (1) si (4)] și raportare (art. 11), prin intermediul Consiliului Concurenței.

**Având în vedere cele de mai sus, evaluarea cererilor de finanțare depuse de unități administrativ teritoriale pentru continuarea investițiilor începute în perioada 2007-2013 prin POS Mediu 2007-2013, în vederea asigurării sustenabilității investițiilor inițiale orientate spre îmbunătățirea calității aerului luând în considerare evoluțiile în domeniul eficienței energetice la nivelul centrelor urbane, se va face conform Ghidului Solicitantului sus-menționat coroborat cu prevederile prezentei note și cu anexele acesteia, care prevalează Ghidului.**

*Pe baza Notei MFE/AMPOIM nr. .... / .........2020 și a prezentei note, AM POIM va elabora un anunț care va fi publicat pe pagina oficială de internet a MFE.*