**Aprob,**

**Ministru**

**Ioan Marcel BOLOȘ**

**Avizat,**

**Secretar de stat**

**Carmen MORARU**

**NOTĂ**

privind

**Procesul de evaluare și selecție a cererilor de finanțare prin care unități administrativ teritoriale propun investiții de extindere/modernizare a rețelelor termice primare şi secundare din sistemele de alimentare cu energie termică, inclusiv a punctelor termice**

Obiectivul Specific (OS) 7.1 *Creşterea eficienţei energetice în sistemele centralizate de transport şi distribuţie a energiei termice în oraşele selectate* din cadrul Programului Operațional Infrastructură Mare (POIM) 2014 - 2020

În cadrul apelului de proiecte pentru dezvoltarea infrastructurii de termoficare a OS 7.1 sus – menționat, deschis în luna decembrie 2016 și închis la 09.07.2020, unitățile administrativ teritoriale au depus **7** cereri de finanțare în valoare eligibilă de aprox **117 mil. €** pentru continuarea investițiilor începute în perioada 2007-2013 prin POS Mediu 2007-2013, în vederea asigurării sustenabilității investițiilor inițiale orientate spre îmbunătățirea calității aerului luând în considerare evoluțiile în domeniul eficienței energetice la nivelul centrelor urbane.

Din perspectiva legislației în vigoare privind ajutorul de stat, pentru componenta de energie termică, la momentul lansării apelului de proiecte, condițiile de finanțare pentru unitățile administrativ teritoriale au fost stabilite prin raportare la prevederile Deciziei CE 2012/21/CE[[1]](#footnote-1) coroborate cu Legea serviciului public de alimentare cu energie termică nr. 325/2006, care definește serviciul public de alimentare cu energie termică drept serviciu public de interes general, precum și cu punctele de vedere formulate de către Consiliul Concurenței în procesul de elaborare a ghidurilor solicitantului. Astfel, sub rezerva îndeplinirii, cu avizul Consiliului Concurenței, a condițiilor stabilite prin Decizia CE 2012/21/CE în ceea ce privește nivelul redevenței stabilite prin contractele de concesiune a rețelei termice de către operatorul desemnat sau, după caz, nivelul de compensare pentru prestarea unui SIEG, s-a considerat că finanțarea din POIM 2014 – 2020 pentru investiția care vizează energie termică nu reprezintă ajutor de stat și că întreaga valoare eligibilă aferentă poate fi rambursată din bugetul programului.

Ulterior, prin adresa nr. 17802/18.12.2019, Consiliul Concurenței a comunicat Ministerului Fondurilor Europene (MFE) faptul că, în ceea ce privește distribuția de energie termică către consumatori, DG COMP și-a schimbat abordarea referitoare la aprobarea ajutorului de stat sub formă de SIEG.

Astfel, în urma consultărilor dintre Consiliul Concurenței și Comisia Europeană a rezultat faptul că, la nivelul Uniunii Europene a fost adoptată *Comunicarea Comisiei Europene privind Planul de investiții din cadrul Pactului ecologic european[[2]](#footnote-2)* (denumit în continuare Plan) care va mobiliza finanțarea Uniunii Europene pentru a crea un cadru care să permită facilitarea și stimularea investițiilor publice și private necesare pentru trecerea la o economie neutră din punctul de vedere al climei, verde, competitivă și incluzivă.

În conformitate cu prevederile de la pct. 4.3.3 Ajutor pentru încălzire centralizată din *Comunicarea Comisiei Europene privind Planul de investiții din cadrul Pactului ecologic european*, finanțarea de investiții în rețele de termoficare în cadrul Obiectivului specific 7.1 nu intră sub incidența controlului ajutoarelor de stat dacă se respectă următoarele condiții:

* sprijinul este limitat la rețelele centralizate de distribuție a agentului termic;
* distribuția agentului termic este separată de generarea agentului termic (două entități distincte);
* este permis accesul la rețea al terților;
* tarifele sunt reglementate.

În cazul în care condițiile de mai sus nu sunt îndeplinite cumulativ, finanțarea proiectelor de investiții în rețele de termoficare din cadrul Obiectivului specific 7.1 se supune regulilor privind ajutorul de stat și se acordă în baza Schemei de ajutor de stat privind sprijinirea investițiilor în dezvoltarea infrastructurii de termoficare-componenta distribuție, institută în conformitate cu prevederile Regulamentului (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (Regulamentul de exceptare a notificării ajutorului de stat), Articolul 46-Ajutoarele pentru investiții în favoarea sistemelor de termoficare și răcire centralizată eficiente din punct de vedere energetic.

Având în vedere:

- soluționarea problematicii ajutorului de stat în cazul acestui tip de investiții, conform adresei Consiliului Concurenței nr. 17802/18.12.2019,

- nivelul de supracontractare maxim conform legislației în vigoare[[3]](#footnote-3) pentru OS 7.1 de aprox. 272 mil. € care permite, condiționat de îndeplinirea criteriilor de evaluare și selecție, contractarea tuturor proiectelor depuse până la data de 09.07.2020 în cadrul apelului de proiecte aferent OS 7.1 – *Creşterea eficienţei energetice în sistemele centralizate de transport şi distribuţie a energiei termice în oraşele selectate* în valoare eligibilă de 7,18 mil. €,

- întârzierile foarte mari (5 luni) înregistrate în procesul de evaluare și selecție a proiectelor aferente OS 7.1 din cauza perioadei îndelungate care a fost necesară pentru clarificarea incidenței ajutorului de stat,

**Propunem aprobarea** **evaluării cererilor de finanțare care fac obiectul prezentei note prin raportare la punctul de vedere emis de către experții CE și comunicat AM POIM prin adresa Consiliului Concurenței menționată, precum și selecția acestora pentru finanțare, în cazul îndeplinirii criteriilor de evaluare aplicabile.**

1. Decizia CE 2012/21/CE privind aplicarea articolului 106 alineatul (2) din Tratatul privind funcţionarea Uniunii Europene în cazul ajutoarelor de stat sub formă de compensaţii pentru obligaţia de serviciu public acordate anumitor întreprinderi cărora le-a fost încredinţată prestarea unui Serviciu de Interes Economic General (SIEG) [↑](#footnote-ref-1)
2. *The European Green Deal Investment Plan* [↑](#footnote-ref-2)
3. Ordonanța de urgență nr. 40/2015 privind gestionarea financiară a fondurilor europene pentru perioada de programare 2014-2020, cu modificările și completările ulterioare [↑](#footnote-ref-3)